**CURSUL 2 - MEDICINA INTEGRATIVĂ ȘI PERSONALIZATĂ. MICROBIOMUL UMAN ȘI BOLILE ALERGICE PEDIATRICE ȘI ALE ADULTULUI.**

**TULBURĂRILE DE COMPORTAMENT ALIMENTAR LA COPIL ȘI ADULT.**

**ROLUL SUPIMENTELOR NUTRITIVE ȘI TRATAMENTUL PERSONALIZAT**

**Rolul potențial al microbiomului uman în bolile alergice**

 **Manole Cojocaru, Cristina Mocanu**

 Microbiomul intestinal influențează alte organe precum creierul, plămânul, pielea, ceea ce a condus la termeni cum ar fi axul intestin-creier, intestin-plămân, intestin-piele. Alterări ale microbiomului intestinal perturbă sistemul imun prin producerea de metaboliți care determină inflamație. Microbiota intestinală reprezintă totalitatea bacteriilor rezidente în intestin și care au relație simbiotică cu organismul. Microbiota nativă, rezidentă, dobândită în primul an de viață, este o combinație unică pentru fiecare individ, precum amprenta digitală. Microbiota tranzitorie colonizează intermitent intestinul și este formată din microorganisme potențial patogene și nepatogene. Microbiota intestinală joacă un rol esențial în sănătatea organismului prin participarea la realizarea unor funcții importante, precum prevenirea invaziei microorganismelor patogene, îmbunătățirea funcției celulelor intestinale și a sistemului imun, sintetizarea unor vitamine, stimularea mișcărilor musculaturii intestinale pentru asigurarea tranzitului și reducerea senzațiilor de disconfort, meteorism, evitarea proceselor inflamatorii intestinale. Bacteriile care intră în compoziția microbiotei intestinale pot fi împărțite în mai multe categorii după funcția pe care o îndeplinesc: microbiota imunomodulatoare, microbiota ce reglează funcționarea sistemului imun intestinal, microbiota protectoare, microbiota ce previne colonizarea cu bacterii patogene, microbiota muconutritivă, microbiota ce menține integritatea mucoasei intestinale, microbiota proteolitică (benefică în cantitate redusă, dar nocivă în cantitate mare). Modificările calitative și cantitative ale microbiotei intestinale, ale activității metabolice și ale distribuției acesteia poartă numele de disbioză intestinală. Acest dezechilibru este implicat în apariția unor tulburări digestive (boli inflamatorii intestinale, patologie biliară, maldigestie, etc.), dar și a unor boli sistemice precum obezitate, sindrom metabolic, boli cardiovasculare și vasculare periferice, astm bronșic și atopii, tulburări neurologice, alterarea capacității de metabolizare a unor medicamente. Studiul funcțional al microbiotei intestinale este indicat în special persoanelor pentru protejarea sănătății, persoanelor care suferă de oboseală cronică, pacienților cu boli digestive, pacienților cu boli sistemice inflamatorii/autoimune, pacienților cu alte boli sistemice cronice care pot fi în legătură cu disbioza intestinală. Atopiile sunt tulburări asociate cu o disfuncție imunologică, precum neurodermită, eczemă, astm, febra de fân, cu frecvență în creștere la copii. În multe cazuri, atopiile sunt cauza dezechilibrului microbiotei intestinale, dar relația se poate inversa, adică o microbiotă dezvoltată normal în perioada copilăriei protejează organismul față de atopii. Pentru diagnosticul atopiilor, testul pentru disbioza intestinală completează testele de diagnostic imunologic cu informații despre microbiota intestinală, parametri inflamatori și de permeabilitate a intestinului. Tratamentul cu antibiotic și antihistaminic trebuie evitat 8 zile înainte de recoltarea probei. În concluzie, manipularea microbiomului intestinal și al pielii ar putea fi folosite pentru tratarea atopiei.